שמות מספרים

למתן שמות למספרים משמשות שיטות אחדות, המאפשרות, באמצעות אבני יסוד מעטות יחסית, לתת שמות לכל המספרים, החל ממספרים מעוטי-ספרות המצויים בשימוש בחיי היום-יום, וכלה במספרים גדולים יותר, כמו מיליון ומיליארד, שגם בהם נעשה שימוש בהקשרים שונים.

אבני יסוד

בעברית יש שם פרטי למספרים הטבעיים הקטנים מעשר, כלומר הספרות אפס עד תשע, למספרים 11 ("עשתי עשר"; מופיע כבר בתנ"ך), ו-12 ("תריעשר"; במשלב גבוה, מקורו בשפה הארמית 'תרי' בארמית הוא שתיים, מופיע אף הוא בתנ"ך), וכן לארבע חזקות של עשר: עשר (10), מאה (100), אלף (1,000) ורבבה (בלשון התורה, ההופכת לריבוא בספר עזרא ; הרבבה שווה ל-10,000). משמות בסיסיים אלה אפשר להרכיב כל מספר. המספרים שבין 10 ל-20 נוצרים משם ספרת היחידות שלהם בתוספת הסיומת "עשר". הכפולות הטהורות של עשר נוצרות מצורת הרבים של ספרת העשרות שלהם (מלבד 20 שנקרא בצורת הרבים של עשר- עשרים) הכפולות של מאה, אלף ולעיתים רבבה נוצרות ממנייה פשוטה שלהם ("שלוש מאות", "ארבע מאות אלף" או "ארבעים רבבות", לרבות צורת הזוגי למאתיים ואלפיים) וכל יתר המספרים נוצרים ממנייה של כל האיברים המרכיבים אותם, לדוגמה, שלושת-אלפים שש-מאות ושבע-עשרה שווה לשלושה אלפים, ועוד שש מאות, עשר ושבע; בבסיס עשר, מספר זה נכתב כ-3,617.
עבור מספרים הגדולים מ-999,999 מקובל להיעזר במילים לועזיות.
בספר במדבר נוצר בשיטה זו שם למספר גדול יחסית: "אֵלֶּה פְּקוּדֵי בְנֵי יִשְׂרָאֵל לְבֵית אֲבֹתָם כָּל פְּקוּדֵי הַמַּחֲנֹת לְצִבְאֹתָם שֵׁשׁ מֵאוֹת אֶלֶף וּשְׁלֹשֶׁת אֲלָפִים וַחֲמֵשׁ מֵאוֹת וַחֲמִשִּׁים" (ספר במדבר, פרק ב', פסוק ל"ב). המספר שש מאות אלף קרוי גם "שישים ריבוא".
שיטה דומה, להרכבת שמות המספרים ממספר מצומצם של אבני יסוד, מתקיימת גם בשפות אחרות, עם ניואנסים שונים. באנגלית, למשל, יש שם פרטי גם למספרים 11 (eleven) ו-12 (twelve). בצרפתית, בדומה לעברית ולאנגלית, שמות חלק מהעשרות (30, 40, 50, 60) נגזרים משמות המספרים המקבילים הקטנים מעשר. ההמשך מתפתח אחרת: למספר 70 שני שמות: septante, הנגזר מ-7, ו-soixante-dix, שפירושו "שישים ועשר"; גם למספר 80 שני שמות: huitante, הנגזר מ-8, ו-quatre-vingt, שפירושו "ארבע פעמים עשרים".

בישראל

בישראל ובעברית נהוגה כיום שיטה המבוססת על השיטה האמריקאית בהבדל אחד:  המספר אלף מיליונים נקרא "מיליארד", ולא "ביליון". עד פברואר 2013 הייתה נהוגה פורמלית   השיטה האירופית (על-פי מילון מונחי המתמטיקה תשמ"ה, וכן בספרים שקדמו לשנה זו),  עד שהאקדמיה ללשון העברית אימצה את השיטה המשולבת. השינוי נבע מהשתרשות המונח "טריליון" במשמעותו האמריקנית כמיליון מיליונים בעיתונות הכלכלית ובמקומות נוספים  ומהבלבול שנוצר כתוצאה מהשימוש במונח "ביליון" כמשמעותו בשיטה האירופית (מיליון מיליונים), מול השימוש בו בשיטה האמריקאית,  שמשמעותו אלף מיליונים. 
השימוש בשמות למספרים שמעל אלף מיליארדים (טריליון) אינו שכיח.

קידומות מקובלות

קילוגרם אחד שווה לאלף גרם. הגרם הוא משקלהּ של קוביית מים שאורך צלעהּ סנטימטר, כלומר – מאית המטר. פצצה שעוצמתה שווה לזו של מיליון טון TNT היא פצצה בעוצמה של מגהטון TNT. בדומה לזה, נמצאות בשימוש תחיליות במערכת היחידות הבינלאומית המציינות כפל בחזקה מתאימה של עשר – חזקות חיוביות למספרים גדולים, וחזקות שליליות למספרים חיוביים הקטנים מ-1 (למשל: מיליגרם לציון אלפית הגרם). 
ביחידות הקשורות למחשבים, שולטת השיטה הבינארית; בזכות העובדה ש  קרוב לאלף, משתמשים גם בחזקות של שתיים לציון היחידות הגדולות. כך למשל, קילובייט הוא 1,024 בתים (ולא 1,000), מגהבייט הוא  בתים (4.86% יותר ממיליון), וכן הלאה. אף על פי כן, מטעמים שיווקיים מעדיפים יצרני חומרה להשתמש בבסיס 10 ככל האפשר, שכן המספרים המתקבלים גבוהים ומרשימים יותר. כך למשל, דיסק קשיח שנמכר כדיסק של 250GB, הוא למעשה בנפח של 232GB המבוססים על הבסיס הבינארי, וזה אכן הנפח שיראה במחשב.

ביטויים בשפת היום-יום

במספרים הגדולים (כגון מיליון ומיליארד) אנו משתמשים גם הרבה בשפת היום-יום בצורך לבטא מספר גדול משיעור, משהו גדול יותר מדי וכו', למשל: "יש באמבטיה הזאת איזה מיליון בועות סבון".
קיימות בשפות שונות מילים שמציינות מספר גדול שערכו לא מוגדר. כך למשל המילים ”מלאן“, "מלאנתאלפים" ו"אלפתאלפים" בעברית או ”זיליון“ (zillion) באנגלית, המציינות מספר גדול ללא משמעות מתמטית מוגדרת.